Twee families se beproewing ná liggaam langs pad gevind is | Maroela Media
Die ontdekking van 'n man se liggaam langs die N4 buite Komatipoort in Mpumalanga het vir een familie 'n hartseer einde gebring, terwyl 'n ander familie nog 'n bietjie hoop het dat hul geliefde gevind sal word.
Die erg geskende liggaam is Sondag deur gemeenskapslede in die veld buite die dorp gevind waarna die polisie die liggaam aanvanklik geïdentifiseer het as Hennie van der Merwe (60) van Southport in KwaZulu-Natal wat sedert die begin van die maand vermis word.
Foto's van die liggaam is aan naasbestaandes gestuur om hulle van Van der Merwe se moord in kennis te stel. Van der Merwe se broer, wat in Pretoria bly, moes die liggaam by 'n lykshuis in Komatipoort gaan uitken. Toe hy nie die liggaam as die van sy broer kon eien nie, het dit aan die lig gekom dat die slagoffer eintlik die vermiste Hennie de Beer van Machadodorp (55) is.
"Hoewel dit lyk soos Hennie, is dit nie hy nie," vertel Ester Voight, Van der Merwe se suster, aan Maroela Media.
"'n Polisiebeampte het ons sedertdien om verskoning gevra en gesê dat hy dit nog nooit beleef het dat twee persone van verskillende provinsies dieselfde kan lyk nie. Die twee Hennies is identies. Hulle kon 'n tweeling gewees het. Alles is dieselfde, behalwe hul ouderdomme," vertel Voight.
Van der Merwe is steeds soek. Dié pensionaris het op 1 Julie vanuit sy huis in Sunwich Port aan die Suidkus vermis geraak nadat sy verloofde die oggend werk toe is.
Voight vra die gemeenskap om op die uitkyk te wees vir 'n poeierblou Fiat Uno met die registrasienommer NPS 86251.
De Beer het verlede Vrydag Komatipoort toe gery vir werk en het beplan om dieselfde dag nog terug te keer toe sy werksvoertuig vermoedelik buite Komatipoort gekaap is. Hy is daarna grusaam vermoor.
Sy klere was van hom afgeskeur toe gemeenskapslede op sy liggaam langs die pad naby Hectorspruit afgekom het. Slegs flardes van sy hemp se moue en sy onderklere was nog aan sy liggaam. Hy het ook net een skoen aangehad. Hy is vermoedelik met 'n panga vermoor.
"Dit is wreed, maar dit is die realiteit," vertel Johan Cloete, 'n jarelange vriend van De Beer, aan Maroela Media. De Beer het net drie weke gelede by Cloete in Pretoria gekuier.
"Hy bly nooit ná 20:00 uit nie. 'n Jong man wat by hom loseer, het my die Vrydagaand gebel en gesê hy [De Beer] het nog nie teruggekeer huis toe nie. Ons het op WhatsApp gekyk en gesien dat hy die aand omstreeks 19:45 vir die laaste keer op WhatsApp was," verduidelik Cloete.
Vir die res van die naweek was daar geen teken van De Beer nie en Cloete het die loseerder gevra om hom as vermis aan te meld.
Hy vertel dat hy ook die grusame foto's van die liggaam in die veld ontvang het, maar nie daarop ag geslaan het nie.
Dit is eers toe De Beer se werk die werksvoertuig waarmee hy die betrokke dag gery het as vermis aangemeld het, dat die liggaam as dié van De Beer geïdentifiseer kon word. Die voertuig is steeds soek.
Cloete verstaan nie waarom sy vriend doodgemaak moes word nie. "Kaap my en vat my goed, maar moenie my doodmaak nie.
"Hy was baie geliefd onder oud en jonk. As hy jou vriend was, was hy jou vriend."
De Beer sal veras word. Roudienste sal gehou word in onderskeidelik Machadodorp en Pretoria, sowel as in Brandfort in die Vrystaat waar sy oorlede ouers 'n paar jaar gelede veras is.
Maroela Media kon na verskeie pogings nie die betrokke polisiewoordvoerder bereik vir kommentaar in verband met die moord op De Beer nie.
Hierdie is nie n plaasmoord nie, maar volgende my nogsteeds rassisties. Sulke moorde behoort ook onder die wêreld se aandag gebring te word.
Hoe stuur 'n polisiebeampte fotos van ' n liggaam aan "naasbestaandes" dit moet mos nooit gebeur nie! Volgens my moet die liggaam by die lykshuis uitgeken word met 'n beampte teenwoordig. En tweedens nadat hulle hom verkeerdelik geidentifiseer het op grond van wat het hulle hom geidentifiseer? Dis skokkend en 'n totaal onaanvaarbare prosedure van die polisie.
Dit maak my so kwaad !
Vreemde gebeure wat vele mense geskok het natuurlik.
Die woorde 'Sy klere was van hom afgeskeur toe gemeenskapslede op hom afgekom het' moet dalk verander word na 'hulle het hom met afgeskeurde klere gevind' om te verhoed dat dit verkeerd gelees word.
Vreemd en met 'n skok vir een familie wat toe weer in hoop ontvlam het, met skok vir 'n ander familie. Ek hoop die persoon wat steeds vermis is, word ongeskonde gevind.
Nee geen reaksie van SAPD want die persoon is nie van ANC nie. Geen spesiale ondersoekspan, beloning of tv dekking nie. Dis mos net een van ons.